Mona Juul (KF), 2024-01-18:
Tak for ordet, og tak til forslagsstillerne.
Regeringen har meldt ud, at de vil lave en såkaldt styrket adgang til en basal betalingskonto, men også meldt, at det først bliver i efteråret 2024, at der fremsættes et konkret lovforslag.
Jeg lytter mig til, at det er for at få en lang og grundig høringsproces.
Derfor anser jeg også det her beslutningsforslag, som er endnu en genfremsættelse, som endnu et forsøg på at tænde lidt ild under den her regering.
Jeg vil dog også sige, at efter en debat om emnet i flere år, hvor man bare må sige, at der er blevet henvist til den ene og den anden forhandling – og jeg husker også, at ordføreren sammen med den tidligere erhvervsminister stod i store interviews og sagde, at nu kommer det – må jeg bare sige, at det faktisk virker, som om regeringen ikke er kommet særlig langt.
Efter en debat her i Folketingssalen, i aviser, på møder osv. lyder det, som om man ikke har været ved at undersøge nogen af de såkaldte gråzoner, som der er, og det er jeg rigtig beskæmmet over, for normalt vil jeg jo gerne have en lang høringsproces.
Så ja, jeg deler absolut forslagsstillernes gode intentioner og utålmodighed.
Jeg synes faktisk, det er ved at være rigtig anstrengende på erhvervsområdet at blive ved med at vente på nogle af de ting, som vi ved der er virksomheder hver evig eneste dag der ikke får gavn af.
Jeg deler også det synspunkt, at der er behov for en indsats, at der er behov for en løsning.
For når mere end hver tiende erhvervsdrivende oplever problemer med at oprette en erhvervskonto, er det selvfølgelig på alle måder problematisk, alene fordi det jo næsten er umuligt at drive en forretning eller en forening i det her land uden en bankkonto.
Det går selvfølgelig ikke.
Der er bare nogle ting, der gør, at det her ikke er helt problemfrit – det vil jeg dog så sige – og der er mange faktorer, der gør, at vi ikke bare lige kan garantere, at alle kan få en konto i en bank, først og fremmest fordi vi jo har aftalefrihed i det her land.
Aftalefrihed er et grundlæggende princip i vores samfund, og det kan vi selvfølgelig ikke bare lige gå på kompromis med.
Banker skal ligesom alle andre virksomheder selvfølgelig selv kunne bestemme, hvem de ønsker at have som kunder; de skal kunne sige pænt nej tak til kunder, der ikke overholder loven f.eks.
Jeg synes også, det er vigtigt, at lokale banker, lokalt funderede banker, der udelukkende har lokale kunder, ikke skal tvinges til at have kunder fra hele landet eller fra udlandet f.eks. Det er bare for at nævne nogle eksempler, hvor jeg synes, at vi har nogle meget alvorlige issues, nej, man må ikke sige issues, gråzoner, eller hvad hedder det, et eller andet, i forhold til netop bare at komme i gang.
Jeg synes, det er fair, at vi skal have undersøgt det.
Det ville i hvert fald være helt urimeligt ikke at få styr på den slags.
Derfor glæder jeg mig også rigtig meget til at se et udspil fra regeringen, for vi skal have designet et net, der lader de dygtige iværksættere og de ordentlige virksomheder slippe igennem, men hvor vi fanger dem, der ikke har rent mel i posen.
Det kræver en politisk grundighed naturligvis, og det kræver et politisk håndværk.
Det arbejde er vi klar til at deltage i, vi er klar til at forhandle, og vi er klar til at tage en drøftelse om, hvordan det filter skal se ud.
Tak for ordet.